Predkladacia správa

Uznesením vlády Slovenskej republiky č. 590 z 27. júna 2001, ktorým bol schválený Národný program rozvoja životných podmienok občanov so zdravotným postihnutím vo všetkých oblastiach života (ďalej len „národný program“) bola ministrovi spravodlivosti uložená zodpovednosť za plnenie úlohy č. 5. 3. 14. národného programu, to je vypracovať novelu zákona č. 211/2000 Z. z. o slobodnom prístupe k informáciám a o zmene a doplnení niektorých zákonov podľa obsahu úlohy.

Keďže uznesením vlády SR č. 721 z 15. augusta 2001 v bode B.1. bolo uložené ministrovi školstva , ministrovi vnútra a vedúcemu úradu vlády predložiť do 31. 3. 2002 na rokovanie vlády SR návrh novely zákona č. 211/2000 Z. z. o slobodnom prístupe k informáciám a o zmene a doplnení niektorých zákonov bolo by vhodné a účelné, aby aj úloha vyplývajúca z bodu 5. 3. 14. národného programu   bola zapracovaná do tejto novely zákona. Minister spravodlivosti  preto predkladá návrh na zmenu uznesenia vlády SR č. 590 z 27. júna 2001, ktorým bol schválený národný program v tom zmysle, že  zodpovednosť  za   plnenie  úlohy č. 5. 3. 14. národného programu prejde na ministra školstva, ktorý podľa uznesenia vlády SR č. 721/2001 sa stal gestorom  návrhu novely citovaného zákona.

Predložený návrh na zmenu uznesenia vlády bol predmetom medzirezortného pripomienkového konania 29 subjektov štátnej správy, vrátane Národnej banky Slovenska, Najvyššieho kontrolného úradu SR, Najvyššieho súdu SR a Generálnej prokuratúry SR.

V stanovenom termíne sa k návrhu vyjadrilo 25 subjektov. Z nich 23 nemalo pripomienky. Pripomienku v zmysle upozornenia mal Národný bezpečnostný úrad a zásadnú pripomienku uplatnilo Ministerstvo vnútra SR. Obe pripomienky ministerstvo spravodlivosti akceptovalo.

K návrhu sa nevyjadrili: Ministerstvo hospodárstva SR,  Národná banka SR, Najvyšší kontrolný úrad SR a Najvyšší súd SR.